62023CO0084
DIGRIET TAL-QORTI TAL-ĠUSTIZZJA (It-Tmien Awla)
5 ta’ Ottubru 2023 (
*1
)
“Rinviju għal deċiżjoni preliminari – Artikolu 99 tar-Regoli tal-Proċedura tal-Qorti tal-Ġustizzja – Agrikoltura – Organizzazzjoni komuni tas-swieq – Skali tal-Unjoni Ewropea għall-klassifikazzjoni ta’ karkassi taċ-ċanga, tal-majjal u tan-nagħaġ – Regolament Delegat (UE) 2017/1182 – Derogi mill-obbligu ġenerali ta’ klassifikazzjoni tal-karkassi – Biċċeriji – Artikolu 2(1) – Derogi mogħtija lil stabbilimenti ta’ skala żgħira – Leġiżlazzjoni nazzjonali li ma tipprevedix il-possibbiltà li jingħataw tali derogi – Natura obbligatorja jew fakultattiva ta’ tali derogi”
Fil-Kawża C‑84/23,
li għandha bħala suġġett talba għal deċiżjoni preliminari skont l‑Artikolu 267 TFUE, imressqa mill-Înalta Curte de Casație și Justiție – Secția de contencios administrativ și fiscal (il-Qorti Għolja tal-Kassazzjoni u tal-Ġustizzja – Awla tal-Kwistjonijiet Amministrattivi u Fiskali, ir-Rumanija), permezz ta’ deċiżjoni tal-5 ta’ Ottubru 2022, li waslet fil-Qorti tal-Ġustizzja fl-14 ta’ Frar 2023, fil-proċedura
SC Dinamel Trade SRL
vs
Ministerul Agriculturii şi Dezvoltării Rurale,
IL-QORTI TAL-ĠUSTIZZJA (It-Tmien Awla),
komposta minn M. Safjan, President tal-Awla, N. Jääskinen u M. Gavalec (Relatur), Imħallfin,
Avukat Ġenerali: L. Medina,
Reġistratur: A. Calot Escobar,
wara li rat id-deċiżjoni meħuda, wara li nstemgħet l-Avukata Ġenerali, li tagħti deċiżjoni permezz ta’ digriet motivat, konformement mal-Artikolu 99 tar-Regoli tal-Proċedura tal-Qorti tal-Ġustizzja,
tagħti l-preżenti
Digriet
1
It-talba għal deċiżjoni preliminari tirrigwarda l-interpretazzjoni tal-Artikolu 2(1) tar-Regolament Delegat tal-Kummissjoni (UE) 2017/1182 tal‑20 ta’ April 2017 li jissupplimenta r-Regolament (UE) Nru 1308/2013 tal-Parlament Ewropew u tal-Kunsill fir-rigward tal-iskali tal-Unjoni għall-klassifikazzjoni ta’ karkassi taċ-ċanga, tal-majjal u tan-nagħaġ u dwar ir-rapportar tal-prezzijiet tas-suq ta’ ċerti kategoriji ta’ karkassi u annimali ħajjin (ĠU 2017, L 171, p. 74 u rettifika fil-ĠU 2020, L 84, p. 24).
2
Din it-talba tressqet fil-kuntest ta’ tilwima bejn SC Dinamel Trade SRL u l-Ministerul Agriculturii și Dezvoltării Rurale (il-Ministeru għall-Agrikoltura u għall-Iżvilupp Rurali, ir-Rumanija, iktar ’il quddiem il-“MADR”), dwar l-għoti ta’ deroga mill-obbligu ġenerali ta’ klassifikazzjoni tal-karkassi tal-annimali tal-ifrat u tal-majjal previst mil-leġiżlazzjoni nazzjonali.
Il‑kuntest ġuridiku
Id‑dritt tal‑Unjoni
Ir‑Regolament (UE) Nru 1308/2013
3
L-Artikolu 19 tar-Regolament (UE) Nru 1308/2013 tal-Parlament Ewropew u tal-Kunsill tas‑17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (ĠU 2013, L 347, p. 671 u rettifiki fil-ĠU 2014, L 189, p. 261, ĠU 2016, L 130, p. 9, ĠU 2020, L 1, p. 5, ĠU 2022, L 195, p. 106 u fil-ĠU 2023, L 200, p. 51), intitolat “Setgħat iddelegati”, jipprovdi, fil-paragrafu 6 tiegħu:
“Sabiex jittieħed kont tal-iżviluppi tekniċi u l-ħtiġijiet tas-setturi msemmija fl-Artikolu 10, kif ukoll tal-ħtieġa li tiġi standardizzata l-preżentazzjoni tal-prodotti differenti għall-għanijiet tat-titjib tat-trasparenza tas-suq, tar-reġistrazzjoni tal-prezzijiet u tal-applikazzjoni tal-miżuri ta’ intervent fis-suq, il-Kummissjoni għandu jkollha s-setgħa tadotta atti ddelegati skont l-Artikolu 227:
(a)
li jadattaw u jaġġornaw id-dispożizzjonijiet tal-Anness IV dwar l-iskali tal-Unjoni għall-klassifikazzjoni, l-identifikazzjoni u l-preżentazzjoni tal-karkassi;
(b)
jistabbilixxu dispożizzjonijiet supplimentari relatati mal-klassifikazzjoni, inkluż minn klassifikaturi kkwalifikati, mal-gradazzjoni, inkluż b’metodi awtomatizzati ta’ gradazzjoni, mal-identifikazzjoni, mal-ippeżar u mal-immarkar tal-karkassi u mal-kalkolu tal-prezzijiet medji tal-Unjoni u mal-koeffiċjenti tal-ippeżar użati fil-kalkolu ta’ dawk il-prezzijiet;
(c)
jistabbilixxu, fis-settur taċ-ċanga u l-vitella, derogi mid-dispożizzjonijiet, u derogi speċifiċi li jistgħu jingħataw mill-Istati Membri lill-biċċeriji fejn ftit jinqatlu annimali tal-ifrat, u dispożizzjonijiet addizzjonali għall-prodotti kkonċernati, inklużi fir-rigward tal-klassijiet ta’ konformazzjoni u mal-kisja tax-xaħam u fis-settur tal-laħam tan-nagħaġ aktar dispożizzjonijiet dwar il-piż, il-kulur tal-laħam u l-kisja tax-xaħam u l-kriterji għall-klassifikazzjoni ta’ ħrief ħfief;
(d)
jipprovdu lill-Istati Membri bl-awtorizzazzjoni biex ma japplikawx l-iskala tal-gradazzjoni għall-klassifikazzjoni tal-karkassi tal-ħnieżer u l-awtorizzazzjoni biex jużaw kriterji ta’ valutazzjoni apparti l-piż u l-kontenut tal-laħam dgħif stmat, jew jistabbilixxu derogi minn dik il-gradazzjoni.”
4
L‑Artikolu 227 ta’ dan ir‑regolament, intitolat “Twettiq tad-delega”, jipprovdi:
“1.   Is-setgħa li jiġu adottati l-atti ddelegati tingħata lill-Kummissjoni soġġett għall-kondizzjonijiet stabbiliti f’dan l-Artikolu.
2.   Is-setgħa li jiġu adottati atti ddelegati msemmija f’dan ir-Regolament għandha tingħata lill-Kummissjoni għal perijodu ta’ seba’ snin minn tal-20 ta’ Diċembru 2013. Il-Kummissjoni għandha tfassal rapport fir-rigward tad-delega tas-setgħa mhux aktar tard minn disa’ xhur qabel it-tmiem tal-perijodu ta’ seba’ snin. Id-delega tas-setgħa għandha tiġi estiża b’mod taċitu għal perijodi ta’ tul identiku, dment li l-Parlament Ewropew jew il-Kunsill ma jopponux tali estensjoni sa mhux aktar tard minn tliet xhur qabel it-tmiem ta’ kull perijodu.
3.   Id-delega tas-setgħa msemmija f’dan ir-Regolament tista’ tiġi rrevokata fi kwalunkwe ħin mill-Parlament Ewropew jew mill-Kunsill. Deċiżjoni li tirrevoka għandha ttemm id-delega tas-setgħa speċifikata f’dik id-deċiżjoni. Hija għandu jkollha effett fil-jum wara l-pubblikazzjoni tad-deċiżjoni f’Il-Ġurnal Uffiċjali tal-Unjoni Ewropea jew f’data aktar tard speċifikata fih. Hija ma għandhiex taffettwa l-validità ta’ kwalunkwe att iddelegat li jkun diġà fis-seħħ.
4.   Malli tadotta att iddelegat, il-Kummissjoni għandha tinnotifikah simultanjament lill-Parlament Ewropew u lill-Kunsill.
5.   Att iddelegat adottat f’konformità ma’ dan ir-Regolament għandu jidħol fis-seħħ biss jekk ma tkun ġiet espressa ebda oġġezzjoni jew mill-Parlament Ewropew jew mill-Kunsill f’perijodu ta’ xahrejn min-notifika ta’ dak l-att lill-Parlament Ewropew u lill-Kunsill jew jekk, qabel l-iskadenza ta’ dak il-perijodu, il-Parlament Ewropew u l-Kunsill ikunu t-tnejn għarrfu lill-Kummissjoni li huma ma jkunux ser joġġezzjonaw. Dak il-perijodu għandu jiġi estiż b’xahrejn bl-inizjattiva tal-Parlament Ewropew jew tal-Kunsill.”
5
L-Anness IV tal-istess regolament, intitolat “Skali tal-Unjoni għall-Klassifika tal-Karkassi Msemmijin fl-Artikolu 10”, huwa fformulat kif ġej:
“A Skala tal-Unjoni għall-klassifikazzjoni ta’ karkassi ta’ annimali tal-ifrat li jkollhom tmien xhur jew aktar
[…]
V. Klassifikazzjoni u identifikazzjoni
Il-biċċeriji approvati […] għandhom jieħdu miżuri sabiex jiżguraw li l-karkassi jew in-nofs karkassi kollha minn annimali tal-ifrat tal-età ta’ tmien xhur jew aktar maqtulin […] ikunu kklassifikati u identifikati f’konformità mal-iskala tal-Unjoni.
Qabel l-identifikazzjoni permezz tal-immarkar, l-Istati Membri jistgħu jagħtu awtorizzazzjoni sabiex ix-xaħam estern jitneħħa mill-karkassi jew min-nofs karkassi jekk dan ikun ġustifikat mill-kisja tax-xaħam.
B. Skala tal-Unjoni għall-klassifikazzjoni tal-karkassi tal-majjali
[…]
II. Klassifikazzjoni
Il-karkassi għandhom ikunu maqsuma fi klassijiet skont il-kontenut ta’ laħam dgħif stmat tagħhom, u jkunu kklasifikati hekk:
Klassi
Laħam dgħif bħala perċentwali tal-piż tal-karkassa
S
60 jew aktar
E
55 jew aktar iżda anqas minn 60
U
50 jew aktar iżda anqas minn 55
R
45 jew aktar iżda anqas minn 50
O
40 jew aktar iżda anqas minn 45
P
anqas minn 40”
Ir‑Regolament Delegat 2017/1182
6
Il-premessa 3 tar-Regolament Delegat Nru 2017/1182 tistabbilixxi:
“Sabiex jitnaqqas il-piż amministrattiv, l-Istati Membri għandu jkollhom il-possibilità li jagħtu derogi mill-obbligu ġenerali li jikklassifikaw il-karkassi lill-istabbilimenti ta’ skala żgħira. Abbażi tal-esperjenza miksuba bl-applikazzjoni tal-iskala tal-Unjoni għall-klassifikazzjoni, huwa xieraq li jiġu pprovduti tali derogi għal biċċeriji li joqtlu, bħala medja annwali fil-ġimgħa, inqas minn 150 annimali bovin [tal-ifrat] ta’ tmien xhur jew aktar jew inqas minn 500 majjal. Madankollu, l-Istati Membri jistgħu jiddeterminaw limiti aktar baxxi skont il-kundizzjonijiet nazzjonali tagħhom speċjalment biex jiġi żgurat li r-rapportar tal-prezzijiet ikun rappreżentattiv.”
7
L-Artikolu 1 ta’ dan ir-regolament, intitolat “Identifikazzjoni tal-età u l-kategoriji tal-annimali bovini”, jipprevedi:
“L-età tal-annimali bovini biex jiġu stabbiliti l-kategoriji kif imsemmija fil-punt A.II tal-Anness IV tar-[Regolament Nru 1308/2013] għandha tiġi vverifikata abbażi tal-informazzjoni disponibbli fis-sistema ta’ identifikazzjoni u reġistrazzjoni tal-annimali bovini stabbilita f’kull Stat Membru f’konformità mat-Titolu I tar-Regolament (KE) Nru 1760/2000 [tal-Parlament Ewropew u tal-Kunsill tas-17 ta’ Lulju 2000 li jistabbilixxi sistema għall-identifikazzjoni u r-reġistrazzjoni tal-bhejjem tal-fart u dwar it-tikkettjar tal-laħam taċ-ċanga u tal-prodotti tal-laħam taċ-ċanga u li jħassar ir-Regolament tal-Kunsill (KE) Nru 820/97 (ĠU Edizzjoni Speċjali bil-Malti, Kapitolu 3, Vol. 30, p. 248].”
8
L-Artikolu 2 tal-imsemmi regolament, intitolat “Derogi mill-klassifikazzjoni obbligatorja tal-karkassi”, jipprovdi:
“1.   L-Istati Membri jistgħu jiddeċiedu li r-rekwiżiti tal-klassifikazzjoni tal-karkassi ta’ annimali bovini u dawk tal-majjal, stipulati fil-punti A.V u B.II tal-Anness IV tar-Regolament (UE) Nru 1308/2013, rispettivament, ma għandhomx ikunu obbligatorji għal biċċeriji li joqtlu:
(a)
inqas minn 150 annimal bovin ta’ tmien xhur jew aktar fil-ġimgħa bħala medja annwali;
(b)
inqas minn 500 majjal fil-ġimgħa bħala medja annwali.
L-Istati Membri jistgħu jistabbilixxu limitu aktar baxx, b’mod partikolari biex jiżguraw li r-reġistrar tal-prezzijiet ikun rappreżentattiv kif imsemmi fl-Artikolu 8(2) tar-Regolament [tal-Kummissjoni (UE) 2017/1184 tal-20 ta’ April 2017 li jistabbilixxi regoli għall-applikazzjoni tar-Regolament (UE) Nru 1308/2013 (ĠU 2017, L 171, p. 103)].
2.   L-Istati Membri jistgħu jiddeċiedu li r-rekwiżiti dwar il-klassifikazzjoni tal-karkassi tal-annimali bovini u dawk tal-majjal ma għandhomx ikunu obbligatorji:
(a)
għal karkassi ta’ annimali bovini u dawk tal-majjal proprjetà tal-biċċeriji, jekk ma ssir ebda tranżazzjoni kummerċjali biex jinxtraw dawn l-annimali;
(b)
għal karkassi ta’ majjal ta’ razez lokali ddefiniti b’mod ċar jew b’modi ta’ kummerċjalizzazzjoni partikolari, jekk il-kompożizzjoni anatomika ta’ ġisimhom tagħmilha impossibbli li ssir klassifikazzjoni omoġenja u standardizzata tal-karkassi.
3.   L-Istati Membri li japplikaw klassifikazzjoni ta’ karkassi tan-nagħaġ skont it-tieni paragrafu tal-Artikolu 10 tar-Regolament (UE) Nru 1308/2013 jistgħu jiddeċiedu, abbażi ta’ kriterji oġġettivi u mhux diskriminatorji, li r-rekwiżiti dwar il-klassifikazzjoni tal-karkassi tan-nagħaġ ma għandhomx ikunu obbligatorji għal ċerti biċċeriji.
4.   L-Istati Membri għandhom jinnotifikaw lill-Kummissjoni jekk jiddeċiedu li japplikaw kwalunkwe waħda mid-derogi stabbiliti fil-paragrafi 1, 2 u 3 ta’ dan l-Artikolu.”
Id‑dritt Rumen
9
L-Artikolu 2(1) tal-Ordonanța Guvernului nr. 4/2019 privind reorganizarea sistemului național de clasificare a carcaselor de bovine, porcine și ovine, precum și monitorizarea, controlul și raportarea prețurilor de piață ale carcaselor și ale animalelor vii (id-Digriet tal-Gvern Nru 4/2019, dwar ir-Riorganizzazzjoni tas-Sistema Nazzjonali għall-Klassifikazzjoni tal-Karkassi tal-Annimali tal-Ifrat, tal-Majjali u tan-Nagħaġ kif ukoll dwar il-Monitoraġġ, il-Kontroll u r-Rapportar tal-Prezzijiet tas-Suq tal-Karkassi u tal-Annimali Ħajjin), tat‑30 ta’ Jannar 2019 (Monitorul Oficial al României, Parti I, Nru 81 tal‑31 ta’ Jannar 2019, iktar ’il quddiem l-“OG Nru 4/2019”), jipprevedi li s-sistema nazzjonali ta’ klassifikazzjoni għandha tiżgura l-applikazzjoni obbligatorja tal-iskali tal-Unjoni għall-klassifikazzjoni tal-karkassi tal-annimali tal-ifrat, tal-majjali u tan-nagħaġ, konformement mar-regolamenti tal-Unjoni fil-qasam tal-klassifikazzjoni tal-karkassi, u tal-leġiżlazzjoni nazzjonali fis-seħħ, sabiex tittejjeb it-trasparenza tas-suq u jiġu stabbiliti prezzijiet tas-suq komparabbli għall-karkassi kemm fil-livell nazzjonali kif ukoll fil-livell tal-Unjoni, peress li dawn jikkostitwixxu l-bażi għall-ġestjoni tal-miżuri relatati u għall-applikazzjoni tal-mekkaniżmi ta’ intervent tal-Kummissjoni f’dan is-settur.
10
Skont l-Artikolu 3(1) tal-Hotărârea Guvernului nr. 842/2021 privind modul de organizare și funcționare a sistemului național de clasificare a carcaselor de bovine, porcine și ovine, (id-Deċiżjoni tal-Gvern Nru 842/2021 dwar il-Mod ta’ Organizzazzjoni u ta’ Funzjonament tas-Sistema Nazzjonali tal-Klassifikazzjoni tal-Karkassi tal-Ifrat, tal-Majjali u tan-Nagħaġ), tal-11 ta’ Awwissu 2021 (Monitorul Oficial al României, Parti I, Nru 810 tal‑24 ta’ Awwissu 2021, iktar ’il quddiem l-“HG Nru 842/2021”), l-applikazzjoni tal-iskali tal-Unjoni għall-klassifikazzjoni tal-karkassi u r-rapportar tal-prezzijiet tas-suq għal ċerti kategoriji ta’ dawn il-karkassi u ta’ annimali ħajjin, kif previsti mir-Regolamenti tal-Unjoni, huma obbligatorji u jirrappreżentaw:
“(a)
ħtieġa għall-monitoraġġ, fuq bażi komparabbli, tal-prezzijiet tas-suq tal-laħam fl-Istati Membri kollha u għall-kalkolu ta’ dawn il-prezzijiet tas-suq medji fil-livell tal-Unjoni, fejn din is-sorveljanza hija meħtieġa fis-settur tal-laħam taċ-ċanga u tal-vitella u tal-laħam tal-majjal għall-ġestjoni tal-miżuri relatati, bħall-intervent pubbliku, il-ħżin privat u l-ħlasijiet lura fuq l-esportazzjoni;
(b)
kundizzjoni għall-eliġibbiltà għall-intervent pubbliku fis-settur tal-laħam taċ-ċanga u tal-vitella;
(ċ)
strument importanti biex jiġi ddeterminat il-valur ta’ karkassa, li jikkontribwixxi għat-trasparenza tas-suq […]”
11
Skont l-Artikolu 5 tal-HG Nru 842/2021, il-biċċeriji huma essenzjalment suġġetti għall-obbligi li ġejjin:
“[…]
(b)
jikkonkludu kuntratt għall-provvista ta’ servizzi ta’ klassifikazzjoni tal-karkassi, għal kull speċi ta’ annimal li huma joqtlu, biss ma’ aġenti tal-klassifikazzjoni tal-karkassi jew klassifikaturi tal-karkassi indipendenti awtorizzati […];
[…]
(d)
jiżguraw fuq bażi permanenti fl-istabbiliment il-kundizzjonijiet meħtieġa għat-twettiq u l-implimentazzjoni mill-fornitur ta’ servizz tal-attività ta’ klassifikazzjoni tal-karkassi kollha, skont ir-regoli tekniċi għall-klassifikazzjoni tal-karkassi, tar-reġistrazzjoni u tad-dikjarazzjoni tar-riżultati tal-klassifikazzjoni u l-prezz tal-laħam;
[…]
(g)
jieħdu l-miżuri neċessarji biex jiżguraw fl-istabbiliment l-eżerċizzju mingħajr interruzzjoni tal-attività ta’ klassifikazzjoni tal-karkassi, meta [l-persuna] li magħha jkun ġie konkluż il-kuntratt għall-provvista ta’ servizzi ta’ klassifikazzjoni tkun ġiet issanzjonata mill-Ispettorat tal-klassifikazzjoni tal-karkassi fil-forma ta’ sospensjoni/kanċellazzjoni tal-awtorizzazzjoni ta’ klassifikazzjoni jew fi kwalunkwe każ ieħor ta’ modifika/bidla/xoljiment tal-kuntratt għall-provvista ta’ servizzi ta’ klassifikazzjoni;
(h)
jikkomunikaw il-programm ta’ qatla tal-annimali lil[l-persuna] li magħha jkun ġie konkluż il-kuntratt ta’ provvista ta’ servizzi ta’ klassifikazzjoni, b’tali mod li din tal-aħħar tkun preżenti fil-biċċerija fil-bidu tal-qatla tal-annimali sabiex il-karkassi jiġu kklassifikati meta jiġi ddeterminat il-piż sħun tagħhom u mhux iktar tard mill-medda stabbilita fir-regoli tekniċi għall-klassifikazzjoni, iddifferenzjati skont l-ispeċi;
(i)
jagħmlu disponibbli għall-klassifikatur, qabel il-bidu tal-klassifikazzjoni, dokumenti li jkun fihom informazzjoni konformi mar-realtà, għall-finijiet tar-reġistrazzjoni ta’ dik id-data fl-applikazzjoni tal-IT u għat-tfassil tar-rapport ta’ klassifikazzjoni […];
[…]
(m)
iżommu fl-arkivji d-dokumenti kompleti, ordnati kronoloġikament skont il-ġimgħa li fiha jiġu ddikjarati, għal perijodu ta’ sentejn kalendarji wara tmiem is-sena li matulha jkunu tħejjew, skont ir-rekwiżiti tekniċi ta’ klassifikazzjoni, iddifferenzjati skont l-ispeċi;
(n)
jagħmlu disponibbli għall-fornituri/produtturi kollha tal-annimali li jkunu kkunsinnaw annimali għall-qatla fil-biċċerija r-rapport ta’ klassifikazzjoni redatt mill-klassifikatur tal-karkassi u awtentikat bil-firma, fi żmien massimu ta’ 48 siegħa wara li jinqatlu l-annimali;
[…]
(p)
jinnotifikaw lid-Dipartiment Reġjonali tal-Ispettorat għall-Klassifikazzjoni tal-Karkassi b’kull nuqqas ta’ konformità misjub b’applikazzjoni, mill-klassifikatur, tar-regoli tekniċi għall-klassifikazzjoni tal-karkassi u/jew kull darba li dan tal-aħħar ma jissodisfax l-istipulazzjonijiet tal-kuntratt għall-provvista ta’ servizzi u/jew kull darba li jittermina l-kuntratt għall-provvista ta’ servizzi;
[…]
(r)
jippermettu li jitwettqu l-ispezzjonijiet […] sabiex tkun tista’ tiġi vverifikata l-konformità mar-realtà tar-reġistrazzjoni primarja tad-data tar-rapporti ta’ klassifikazzjoni u biex tinġabar fil-bażi nazzjonali tad-data tal-klassifikazzjoni.”
Il‑kawża prinċipali u d‑domanda preliminari
12
Dinamel Trade, li topera biċċerija żgħira, ġiet imġiegħla tikkonkludi kuntratti għall-provvista ta’ servizzi ta’ klassifikazzjoni tal-karkassi, skont l-OG Nru 4/2019 u l-HG Nru 842/2021, sabiex tissodisfa l-obbligu ġenerali ta’ klassifikazzjoni tal-karkassi tal-annimali tal-ifrat u tal-majjali.
13
Dinamel Trade ippreżentat rikors quddiem it-Tribunalul Brăila (il-Qorti tal-Kontea ta’ Brăila, ir-Rumanija) intiża sabiex il-Ministeru għall-Agrikoltura u għall-Iżvilupp Rurali jiġi kkundannat joħroġ att amministrattiv li b’mod partikolari għandu l-għan li jeżentaha mill-obbligu li twettaq dawn il-klassifikazzjonijiet.
14
Peress li dan ir-rikors ġie miċħud permezz ta’ sentenza tad-9 ta’ April 2014, Dinamel Trade ippreżentat appell minnha quddiem il-Curtea de Apel Galați (il-Qorti tal-Appell ta’ Galați, ir-Rumanija), li annullat l-imsemmija sentenza u bagħtet lura l-kawża quddiem it-Tribunalul Brăila (il-Qorti tal-Kontea ta’ Brăila).
15
Madankollu, adita mill-ġdid bil-kawża, din tal-aħħar irrifjutat il-ġurisdizzjoni tagħha favur il-Curtea de Apel Galați (il-Qorti tal-Appell ta’ Galați) li, permezz ta’ sentenza tat-30 ta’ Ġunju 2016, ċaħdet ir-rikors ta’ Dinamel Trade.
16
Din tal-aħħar ippreżentat appell minn din is-sentenza quddiem il-qorti tar-rinviju, l-Înalta Curte de Casație și Justiție – Secția de contencios administrativ și fiscal (il-Qorti Għolja tal-Kassazzjoni u tal-Ġustizzja – Awla tal-Kwistjonijiet Amministrattivi u Fiskali, ir-Rumanija), li ċaħditu bħala infondat permezz ta’ sentenza tal-4 ta’ Frar 2020.
17
Dinamel Trade ippreżentat rikors għal reviżjoni quddiem il-qorti tar-rinviju, minħabba li, fis-sentenza tagħha tal-4 ta’ Frar 2020, il-qorti tar-rinviju ma kinitx ħadet inkunsiderazzjoni r-Regolament Delegat 2017/1182, minħabba li dan tal-aħħar ma kienx fis-seħħ fil-mument tal-għoti tas-sentenza tal-Curtea de Apel Galați (il-Qorti tal-Appell ta’ Galați) tat-30 ta’ Ġunju 2016.
18
Il-qorti tar-rinviju laqgħet dan ir-rikors għal reviżjoni, annullat is-sentenza tagħha tal‑4 ta’ Frar 2020 u bagħtet lura l-kawża lir-Reġistru sabiex tingħata deċiżjoni dwar l-appell fuq punt ta’ liġi waqt seduta ġdida.
19
Fl-24 ta’ Mejju 2022, Dinamel Trade ressqet talba quddiem il-qorti tar-rinviju intiża sabiex din tressaq talba għal deċiżjoni preliminari quddiem il-Qorti tal-Ġustizzja. Dinamel Trade issostni fil-fatt li l-OG Nru 4/2019 u l-HG Nru 842/2021 ma jipprevedux deroga għall-istabbilimenti ta’ skala żgħira, inkwantu l-klassifikazzjoni tal-karkassi tal-annimali tal-ifrat u tal-majjali hija obbligatorja irrispettivament min-numru ta’ annimali maqtula fil-ġimgħa, filwaqt li mill-preambolu tar-Regolament Delegat 2017/1182 jirriżulta li, minkejja li l-Istati Membri ma humiex obbligti jagħmlu dan, dawn tal-aħħar għandhom ikunu jistgħu jagħtu derogi mill-obbligu ġenerali ta’ klassifikazzjoni tal-karkassi lill-istabbilimenti ta’ skala żgħira, sabiex jitnaqqas il-piż amministrattiv tagħhom.
20
Filwaqt li tindika li hija qorti li d-deċiżjonijiet tagħha ma jistgħux jiġu appellati, fatt li jwassal għall-applikazzjoni tat-tielet paragrafu tal-Artikolu 267 TFUE u l-obbligu li tadixxi lill-Qorti tal-Ġustizzja, il-qorti tar-rinviju tqis li jidher evidenti li l-leġiżlatur tal-Unjoni ħalla għad-diskrezzjoni ta’ kull Stat Membru d-deċiżjoni li jipprevedi jew le, fid-dritt nazzjonali tagħhom, derogi mill-obbligu ta’ klassifikazzjoni tal-karkassi tal-annimali ifrat u tal-majjali u li r-Rumanija għażlet obbligu ġenerali ta’ klassifikazzjoni, mingħajr deroga.
21
Madankollu, skont din il-qorti, għalkemm il-Kummissjoni tindika, fil-premessa 3 tar-Regolament Delegat 2017/1182 li “l-Istati Membri għandu jkollhom il-possibilità li jagħtu derogi mill-obbligu ġenerali li jikklassifikaw il-karkassi lill-istabbilimenti ta’ skala żgħira”, li effettivament jagħti x’jifhem li l-Istati Membri jibqgħu liberi li jagħtu tali derogi, din l-istituzzjoni f’din il-premessa tippreċiża wkoll li “huwa xieraq li jiġu pprovduti tali derogi għal biċċeriji li joqtlu, bħala medja annwali fil-ġimgħa, inqas minn 150 annimali bovin ta’ tmien xhur jew aktar jew inqas minn 500 majjal”, frażi li pjuttost tinqara bħala obbligu impost fuqhom.
22
Skont il-qorti tar-rinviju, fl-eżerċizzju tas-setgħa diskrezzjonali relatata mal-għoti tad-derogi mill-obbligu ta’ klassifikazzjoni tal-karkassi, billi jagħżlu li ma jagħtu ebda deroga u, b’mod konkret, li jinjoraw il-kriterji ta’ analiżi stabbiliti mir-Regolament Delegat 2017/1182, l-OG Nru 4/2019 u l-HG Nru 842/2021 jitbiegħdu mill-prinċipji tal-leġiżlazzjoni tal-Unjoni.
23
Għaldaqstant, għandu jiġi ddeterminat jekk il-leġiżlazzjoni nazzjonali li ma tipprevedi ebda deroga mill-imsemmi obbligu hijiex kompatibbli mar-Regolament ta’ Delega 2017/1182 u, bl-istess mod, jekk il-mod li bih l-awtoritajiet nazzjonali jeżerċitaw il-marġni ta’ diskrezzjoni tagħhom huwiex konformi ma’ dan ir-regolament.
24
Huwa f’dawn iċ-ċirkustanzi li l-Înalta Curte de Casație și Justiție – Secția de contencios administrativ și fiscal (il-Qorti Għolja tal-Kassazzjoni u tal-Ġustizzja – Awla tal-Kwistjonijiet Amministrattivi u Fiskali, ir-Rumanija), iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domanda preliminari li ġejja:
“L-Artikolu 2(1) tal-[OG Nru 4/2019], l-Artikolu 3(1) u l-Artikolu 5 tal-[HG Nru 842/2021], li jirregolaw is-sistema nazzjonali ta’ klassifikazzjoni tal-karkassi u li jipprovdu li l-klassifikazzjoni tal-karkassi [tal-annimali tal-ifrat u tal-majjali] hija obbligatorja indipendentement min-numru ta’ annimali maqtula, […] jmorru kontra l-Artikolu 2(1)(a) u (b) tar-[Regolament Delegat 2017/1182] li jqis li huwa opportun u neċessarju li jiġi eskluż l-obbligu ta’ klassifikazzjoni tal-karkassi għall-biċċeriji ż-żgħar li joqtlu inqas minn 150 annimal tal-ifrat fil-ġimgħa bħala medja annwali u inqas minn 500 majjal fil-ġimgħa bħala medja annwali, bl-użu tal-kliem: ‘l-Istati Membri jistgħu jiddeċiedu li r-rekwiżiti dwar il-klassifikazzjoni [tal-karkassi ta’ annimali tal-ifrat u dawk tal-majjali], ma għandhomx ikunu obbligatorji għal biċċeriji li joqtlu numru limitat ta’ annimali tal-ifrat u majjali?’”
Fuq id-domanda preliminari
25
Skont l-Artikolu 99 tar-Regoli tal-Proċedura, b’mod partikolari meta risposta għal domanda preliminari tkun tista’ tiġi dedotta b’mod ċar mill-ġurisprudenza jew meta r-risposta għal tali domanda ma tħalli lok għal ebda dubju raġonevoli, il-Qorti tal-Ġustizzja tista’, f’kull mument, fuq proposta tal-Imħallef Relatur u wara li jinstema’ l-Avukat Ġenerali, tiddeċiedi permezz ta’ digriet motivat.
26
Hemm lok li din id-dispożizzjoni tiġi applikata fil-kuntest ta’ din il-kawża.
27
Skont ġurisprudenza stabbilita tal-Qorti tal-Ġustizzja, fil-kuntest tal-proċedura ta’ kooperazzjoni bejn il-qrati nazzjonali u l-Qorti tal-Ġustizzja stabbilita fl-Artikolu 267 TFUE, huwa l-kompitu ta’ din tal-aħħar li tagħti lill-qorti nazzjonali risposta utli li tgħinha tiddeċiedi l-kawża quddiemha. Għal dan il-għan, jekk ikun meħtieġ, il-Qorti tal-Ġustizzja għandha tifformula mill-ġdid id-domandi magħmula lilha (sentenza tas-26 ta’ Ottubru 2021, PL Holdings, C‑109/20, EU:C:2021:875, punt 34 u l-ġurisprudenza ċċitata).
28
Għandu jitfakkar ukoll li ma hijiex il-Qorti tal-Ġustizzja li għandha tiddeċiedi, fil-kuntest tal-proċedura għal deċiżjoni preliminari, dwar il-kompatibbiltà ta’ dispożizzjonijiet tad-dritt nazzjonali mar-regoli tad-dritt tal-Unjoni (digriet tas-16 ta’ Mejju 2022, Staatsanwaltschaft Köln (Wild ittrasferit lejn ir-Rumanija), C‑724/21, EU:C:2022:393, punt 18 u l-ġurisprudenza ċċitata).
29
F’dawn iċ-ċirkustanzi, għandu jitqies li, permezz tad-domanda tagħha, il-qorti tar-rinviju tistaqsi, essenzjalment, jekk il-punti (a) u (b) tal-ewwel subparagrafu tal-Artikolu 2(1) tar-Regolament Delegat 2017/1182 għandhomx jiġu interpretati fis-sens li jipprekludu leġiżlazzjoni nazzjonali li tipprovdi li r-rekwiżiti dwar il-klassifikazzjoni tal-karkassi tal-annimali tal-ifrat u tal-majjali, previsti rispettivament fil-punti A.V, u B.II tal-Anness IV tar-Regolament Nru 1308/2013, huma imposti fuq il-biċċeriji kollha stabbiliti fit-territorju nazzjonali, irrispettivament min-numru ta’ annimali maqtula fil-ġimgħa.
30
Skont l-ewwel subparagrafu tal-Artikolu 2(1) tar-Regolament Delegat 2017/1182, l-Istati Membri jistgħu jiddeċiedu li ma jagħmlux obbligatorji r-rekwiżiti dwar il-klassifikazzjoni tal-karkassi tal-annimali tal-ifrat u tal-majjali, previsti fil-punti A.V, u B.II tal-Anness IV tar-Regolament Nru 1308/2013 rispettivament, għall-biċċeriji li joqtlu jew inqas minn 150 annimal tal-ifrat li jkollhom 8 xhur jew iktar fil-ġimgħa bħala medja annwali, jew inqas minn 500 majjal fil-ġimgħa bħala medja annwali.
31
It-tieni subparagrafu tal-Artikolu 2(1) ta’ dan ir-Regolament Delegat jipprovdi li l-Istati Membri jistgħu jistabbilixxu limitu iktar baxx, b’mod partikolari biex jiżguraw li r-reġistrar tal-prezzijiet ikun rappreżentattiv kif imsemmi fl-Artikolu 8(2) tar-Regolament ta’ Implimentazzjoni 2017/1184.
32
Konformement mal-ġurisprudenza stabbilita tal-Qorti tal-Ġustizzja, sabiex tiġi interpretata dispożizzjoni tad-dritt tal-Unjoni, ma għandhomx jittieħdu inkunsiderazzjoni biss il-kliem ta’ din id-dispożizzjoni iżda wkoll il-kuntest tagħha u l-għanijiet li għandhom jintlaħqu mil-leġiżlazzjoni li minnha tagħmel parti (sentenza tat‑28 ta’ Jannar 2020, Il-Kummissjoni vs L-Italja (Direttiva dwar il-ġlieda kontra l-ħlas tardiv), C‑122/18, EU:C:2020:41, punt 39 u l-ġurisprudenza ċċitata).
33
Għal dak li jikkonċerna, qabelxejn, mill-formulazzjoni tal-Artikolu 2(1) tar-Regolament Delegat 2017/1182, mill-kliem “L-Istati Membri jistgħu jiddeċiedu li r-rekwiżiti […] ma għandhomx ikunu obbligatorji”, li jinsab fl-ewwel subparagrafu tiegħu, jirriżulta mingħajr ekwivoku li din id-dispożizzjoni ma tipprevedix obbligu iżda l-possibbiltà lill-Istati Membri li, fil-leġiżlazzjoni nazzjonali tagħhom, ma jirrendux obbligatorji dawn ir-rekwiżiti dwar il-klassifikazzjoni tal-karkassi tal-annimali tal-ifrat u tal-majjali.
34
L-imsemmija dispożizzjoni tippreċiża espressament, fit-tieni subparagrafu tagħha, il-marġni ta’ diskrezzjoni li għandu l-Istat Membru li jiddeċiedi li, fil-leġiżlazzjoni nazzjonali tiegħu, jipprevedi derogi mill-imsemmija obbligi ta’ klassifikazzjoni, u dan jikkonferma iktar in-natura fakultattiva tagħhom.
35
Għaldaqstant, mill-formulazzjoni tal-Artikolu 2(1) tar-Regolament Delegat 2017/1182 jirriżulta li l-Istati Membri huma liberi li jistabbilixxu tali derogi fil-leġiżlazzjoni nazzjonali tagħhom jew le, fil-limiti stabbiliti minn din id-dispożizzjoni.
36
Din l-interpretazzjoni li tirriżulta mit-test ċar tal-Artikolu 2(1) tar-Regolament Delegat 2017/1182 hija msaħħa, sussegwentement, mill-kuntest li fih jinsabu din id-dispożizzjoni u l-leġiżlazzjoni li minnha din tagħmel parti.
37
L-ewwel, mill-paragrafi 2 u 3 tal-imsemmi Artikolu 2 jirriżulta li l-Istati Membri huma liberi li jeżentaw, taħt il-kundizzjonijiet li huma jipprevedu, ċerti tipi ta’ biċċeriji mill-obbligi tal-klassifikazzjoni tal-karkassi tal-annimali tal-ifrat, tal-majjali u tan-nagħaġ.
38
It-tieni, għandu jittieħed inkunsiderazzjoni l-kliem tal-Artikolu 2(4) tar-Regolament Delegat 2017/1182, li jipprovdi li l-Istati Membri għandhom jinnotifikaw lill-Kummissjoni bid-deċiżjoni tagħhom li japplikaw waħda mid-derogi previsti fil-paragrafi 1 sa 3 ta’ dan l-istess artikolu.
39
Fil-fatt, minn naħa, minn din il-formulazzjoni jirriżulta b’mod ċar li huma l-Istati Membri li jiddeċiedu jekk japplikawx jew le waħda mid-derogi previsti fl-Artikolu 2.
40
Min-naħa l-oħra, li kieku kellu jitqies li l-Istati Membri huma obbligati jipprevedu tali derogi, in-notifika tagħhom ma jkollha l-ebda raġuni li sseħħ.
41
It-tielet, għandu jitfakkar li r-Regolament Delegat 2017/1182 ġie adottat mill-Kummissjoni abbażi tas-setgħa mogħtija lilha fl-Artikolu 227 tar-Regolament Nru 1308/2013. Issa, l-Artikolu 19(6)(ċ) ta’ dan ir-regolament tal-aħħar jipprovdi b’mod partikolari li “l-Kummissjoni għandu jkollha s-setgħa tadotta atti ddelegati […]li jistabbilixxu […] derogi speċifiċi li jistgħu jingħataw mill-Istati Membri lill-biċċeriji fejn ftit jinqatlu annimali tal-ifrat”.
42
Din is-setgħa ma tipprevedix, bil-kontra, li l-Kummissjoni tista’ tadotta regolament delegat li d-dispożizzjonijiet tiegħu jipprevedu li l-Istati Membri jkunu obbligati jagħtu tali derogi.
43
Għaldaqstant, il-limiti tal-imsemmija awtorizzazzjoni jikkonfermaw l-interpretazzjoni tal-punti (a) u (b) tal-ewwel subparagrafu tal-Artikolu 2(1) tar-Regolament Delegat 2017/1182, kif tirriżulta mill-formulazzjoni tiegħu.
44
Ir-raba’, għandu jingħad ukoll li din l-interpretazzjoni hija għal darba oħra kkonfermata mill-formulazzjoni ta’ ċerti dispożizzjonijiet tar-Regolament tal-Kummissjoni Nru 1249/2008 tal-10 ta’ Diċembru 2008 li jistabbilixxi regoli dettaljati dwar l-implimentazzjoni tal-iskali tal-Komunità għall-klassifikazzjoni ta’ karkassi taċ-ċanga, tal-majjal, u tal-laħam tan-nagħaġ u r-rapportar tal-prezzjijiet tagħhom (ĠU L 2008, 16.12.2008, p. 3). Fil-fatt, l-Artikoli 5 u 20 ta’ dan ir-regolament jipprovdu, rispettivament, fir-rigward tal-annimali tal-ifrat u tal-majjali, li l-Istati Membri jistgħu jiddeċiedu li ma jirrendux obbligatorji, fil-limiti ddefiniti minn dan ir-regolament, id-dispożizzjonijiet relatati mal-klassifikazzjoni tal-karkassi.
45
Ċertament, ir-Regolament Nru 1249/2008 tħassar u ġie ssostitwit bir-Regolament Delegat 2017/1182 u ma huwiex applikabbli ratione temporis għall-kawża prinċipali, kif jirriżulta mit-talba għal deċiżjoni preliminari.
46
Xorta jibqa’ l-fatt li l-formulazzjoni ċara ta’ dawn id-dispożizzjonijiet tar-Regolament Nru 1249/2008, li minnha bl-ebda mod ma jirriżulta li l-Istati Membri kienu obbligati jipprevedu, fil-leġiżlazzjoni nazzjonali tagħhom, derogi mir-rekwiżiti dwar il-klassifikazzjoni tal-karkassi tal-annimali tal-ifrat u tal-majjali, tikkostitwixxi indizju tal-portata tad-dispożizzjonijiet korrispondenti tar-Regolament Delegat 2017/1182.
47
Għal dak li jirrigwarda, fl-aħħar nett, l-għanijiet imfittxija mill-Artikolu 2(1) tar-Regolament Delegat 2017/1182, ir-rieda espressa mill-Kummissjoni, kif tirriżulta mill-kliem tal-premessa 3 ta’ dan ir-regolament delegat, lanqas ma tipprekludi interpretazzjoni li tgħid li l-Istati Membri jibqgħu liberi li jistabbilixxu jew le derogi mir-rekwiżiti dwar il-klassifikazzjoni tal-karkassi tal-annimali tal-ifrat u tal-majjali, fil-limiti stabbiliti minn din id-dispożizzjoni.
48
Fil-fatt, il-Kummissjoni tesponi, f’din il-premessa, is-sitwazzjonijiet li fihom hija tqis opportun li l-Istati Membri jagħmlu użu mill-possibbiltà mogħtija lilhom li jipprevedu, fil-leġiżlazzjoni nazzjonali tagħhom, derogi mill-obbligi tal-klassifikazzjoni tal-karkassi.
49
B’mod iktar preċiż, il-Kummissjoni tindika, fl-ewwel sentenza tal-imsemmi premessa, li l-Istati Membri “għandu jkollhom il-possibilità li jagħtu derogi mill-obbligu ġenerali li jikklassifikaw il-karkassi lill-istabbilimenti ta’ skala żgħira”, sabiex inaqqsu l-piż amministrattiv li dawn għandhom. Dan il-kliem juri għaldaqstant mingħajr ambigwità r-rieda tal-Kummissjoni li tħalli lill-Istati Membri l-possibbiltà li jipprevedu dawn id-derogi. Min-naħa l-oħra, huwa minnu li, fit-tieni sentenza tal-istess premessa, din l-istituzzjoni tippreċiża li “huwa xieraq li jiġu pprovduti” tali derogi għall-biċċeriji li, fil-ġimgħa, joqtlu bħala medja annwali “inqas minn 150 annimali bovin ta’ tmien xhur jew aktar jew inqas minn 500 majjal” u li l-Istati Membri “jistgħu jiddeterminaw” limiti iktar baxxi skont is-sitwazzjoni nazzjonali, li jista’ jagħti x’jifhem il-kuntrarju.
50
Madankollu, minn dan ma jistax jiġi dedott li l-Kummissjoni kellha l-intenzjoni, billi adottat l-Artikolu 2(1) tar-Regolament Delegat 2017/1182, li tistabbilixxi mhux possibbiltà, iżda obbligu li jimponi fuq l-Istati Membri li jipprevedu derogi mir-rekwiżiti dwar il-klassifikazzjoni tal-karkassi tal-annimali tal-ifrat u tal-majjali.
51
Fil-fatt, minbarra dak li jirriżulta mill-kliem ċar tal-ewwel sentenza tal-premessa 3 ta’ dan ir-regolament, għandu jitfakkar li l-preambolu ta’ att tad-dritt tal-Unjoni ma għandux saħħa ġuridika vinkolanti u la jista’ jiġi invokat bħala deroga mid-dispożizzjonijiet stess tal-att ikkonċernat u lanqas sabiex dawn id-dispożizzjonijiet jiġu interpretati f’sens manifestament kuntrarju għall-formulazzjoni tagħhom (sentenza tat-13 ta’ Settembru 2018, Česká pojišťovna, C‑287/17, EU:C:2018:707, punt 33 u l-ġurisprudenza ċċitata).
52
Fil-każ ineżami, kif ġie espost fil-punti preċedenti ta’ dan id-digriet, l-ewwel subparagrafu tal-Artikolu 2(1) tar-Regolament Delegat 2017/1182 ma jistabbilixxi ebda obbligu fuq l-Istati Membri. Għaldaqstant, din id-dispożizzjoni ma tistax tiġi interpretata fis-sens kuntrarju minħabba li t-tieni sentenza tal-premessa 3 tagħha tista’, min-naħa tagħha, tinftiehem f’tali sens.
53
Fid-dawl tar-raġunijiet preċedenti, il-punti (a) u (b) tal-ewwel subparagrafu tal-Artikolu 2(1) tar-Regolament Delegat 2017/1182 għandhom jiġu interpretati fis-sens li ma jipprekludux leġiżlazzjoni nazzjonali li tipprovdi li r-rekwiżiti dwar il-klassifikazzjoni tal-karkassi tal-annimali tal-ifrat u tal-majjali, previsti rispettivament fil-punti A.V, u B.II, tal-Anness IV tar-Regolament Nru 1308/2013, huma imposti fuq il-biċċeriji kollha stabbiliti fit-territorju nazzjonali, irrispettivament min-numru ta’ annimali maqtula fil-ġimgħa.
Fuq l-ispejjeż
54
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija din il-qorti li tiddeċiedi fuq l-ispejjeż.
Għal dawn il-motivi, Il-Qorti tal-Ġustizzja (It-Tmien Awla) taqta’ u tiddeċiedi:
Il-punti (a) u (b) tal-ewwel subparagrafu tal-Artikolu 2(1) tar-Regolament Delegat tal-Kummissjoni (UE) 2017/1182 tal‑20 ta’ April 2017 li jissupplimenta r-Regolament (UE) Nru 1308/2013 tal-Parlament Ewropew u tal-Kunsill fir-rigward tal-iskali tal-Unjoni għall-klassifikazzjoni ta’ karkassi taċ-ċanga, tal-majjal u tan-nagħaġ u dwar ir-rapportar tal-prezzijiet tas-suq ta’ ċerti kategoriji ta’ karkassi u annimali ħajjin,
għandhom jiġu interpretati fis-sens li:
ma jipprekludux leġiżlazzjoni nazzjonali li tipprovdi li r-rekwiżiti dwar il-klassifikazzjoni tal-karkassi tal-annimali tal-ifrat u tal-majjali, previsti rispettivament fil-punti A.V, u B.II, tal-Anness IV tar-Regolament Nru 1308/2013 tal-Parlament Ewropew u tal-Kunsill tas‑17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007, huma imposti fuq il-biċċeriji kollha stabbiliti fit-territorju nazzjonali, irrispettivament min-numru ta’ annimali maqtula fil-ġimgħa.
Firem
(
*1
)	Lingwa tal-kawża: ir-Rumen.